SKRIFTLIG FORESPØRGSEL E-0853/02

af Maria Sanders-ten Holte (ELDR) til Kommissionen

(27. marts 2002)

Om: Kontoret for teknisk bistand for Leonardo-, Socrates- og Ungdom for Europa-programmerne

Efter de problemer med Leonardo-programmet, som førte til Santer-Kommissionens afgang, foreslog Kommissionen, at forvaltningen af Leonardo-, Socrates- og Ungdom for Europa-programmerne

ikke længere skal varetages af de såkaldte kontorer for teknisk bistand, men af Kommissionen selv. Siden er klagerne over mere bureaukrati og forsinkelser ved gennemførelsen af programmerne taget til igen. Desuden klager de nationale kontorer over, at de på grund af omfanget af den tekniske bistand, som de må yde, ikke længere er i stand til at give oplysninger og informationer samt stå for tilsyn og evaluering.

1. Har Kommissionen kendskab til disse klager, og har den til hensigt at gennemføre forbedringer?

2. Vil Kommissionen i bekræftende fald ansætte nyt personale til de decentraliserede forvaltningsenheder, som nu skal oprettes i forbindelse med de nævnte programmer for at imødekomme klagerne?

3. Det ville være en forbedring, hvis der blev ansat eksperter på udstationeringsbasis også i ledende stillinger i de nye decentraliserede forvaltningsenheder i forbindelse med de nævnte programmer. Vil Kommissionen være indstillet på dette?

4. Det ville være hensigtsmæssigt at lade repræsentanter for programmernes målgrupper indgå i ledsagekomiteerne. Har Kommissionen nogen planer herom?

Svar afgivet på Kommissionens vegne af Viviane Reding

(30. maj 2002)

Programmerne Socrates, Leonardo da Vinci og Ungdom danner hvert år i de 30 deltagerlande grundlag for tusindvis af aktioner, som Kommissionen på grund af de begrænsede ressourcer, den råder over, ikke har mulighed for selv at forvalte i deres helhed. For en del aktioners vedkommende ville det i øvrigt heller ikke være ønskeligt, at de blev forvaltet af Kommissionen, da der tilstræbes nærhed mellem de endelige modtagere og aktionerne. I forbindelse med gennemførelsen af de programaktioner, der administreres centralt, benytter Kommissionen sig således i en overgangsperiode af et kontor for teknisk bistand (BAT), indtil administrationen kan overlades til et forvaltningsorgan. Da det ikke er meningen, at dette midlertidige kontor skal udføre opgaver, der kræver offentlig beføjelse, effektuerer Kommissionen fremover betalingerne direkte til de endelige modtagere. I forbindelse med gennemførelsen af aktioner, der administreres decentralt, anvender Kommissionen netværker af nationale kontorer, som deltagerlandene har etableret.

1. Kommissionen er klar over, at indførelsen af nye procedurer for internalisering af betalingerne antagelig har medført nogen forsinkelse i sagsbehandlingen, og den erkender, at der ved tildelingen af de bevillinger, som den råder over, skal foretages visse skøn (BA-poster, hvis størrelse fastsættes af Budgetmyndigheden, for så vidt angår finansieringen af det midlertidige BAT, der er fælles for de tre programmer; programmernes hovedlinjer, hvor fordelingen af bevillingerne skal godkendes af programudvalgene, for så vidt angår samfinansieringen af de nationale kontorers driftsudgifter), som ikke altid gør det muligt at tildele disse mellemmænd alle de ressourcer, som de kunne ønske sig til forvaltningen af så omfattende programmer. Samtidig vil Kommissionen ikke gå på kompromis med hensyn til finansforvaltningen og den kontrol, der udøves i forbindelse med projekter, som får støtte gennem programmerne. Som led heri bestræber Kommissionen sig på så vidt muligt og under hensyntagen til princippet om god finansforvaltning at forenkle de regler, der gælder for administrationen af programmerne, hvilket bevidnes af et kommende forslag om ændring af retsgrundlaget for Socrates-programmet og andre forenklingstiltag (f.eks. øget anvendelse af faste beløb).

2. og 3. Forslaget til rammeforordning om oprettelse af forvaltningsorganer er endnu under drøftelse. Antallet af personer, som man vil kunne ansætte i disse organer, afhænger endvidere af de bevillinger, som Kommissionen får til finansiering heraf. Kommissionen kan ikke på nuværende tidspunkt sige noget præcist om hverken antal eller sammensætning af personalet i organerne. Kommissionen vil bestræbe sig på, at organerne får det nødvendige personale, både kvantitativt og kvalitativt, til at sikre en tilfredsstillende forvaltning, især hvad angår overholdelse af fristerne for sagsbehandlingen.

4. Programudvalgene nedsættes på grundlag af beslutninger, og Kommissionen kan ikke ensidigt ændre udvalgenes sammensætning. Det skal imidlertid bemærkes, at f.eks. de nationale kontorer direkte kan give udtryk for deres holdning. På den anden side kræves det ofte, at repræsentanter for målgrupperne deltager i udvalgsmøderne; det gælder bl.a. Det Europæiske Ungdomsforum i forbindelse med programmet for unge og arbejdsmarkedets parter på europæisk plan i forbindelse med Leonardo da Vinci-programmet.